Document ID: 32002R1835

Κανονισμός (ΕΚ) αριθ. 1835/2002 της Επιτροπής
της 15ης Οκτωβρίου 2002
που τροποποιεί τον κανονισμό (ΕΚ) αριθ. 1901/2000 περί καθορισμού ορισμένων διατάξεων εφαρμογής του κανονισμού (ΕΟΚ) αριθ. 3330/91 του Συμβουλίου για τις στατιστικές των συναλλαγών αγαθών μεταξύ κρατών μελών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3330/91 του Συμβουλίου, της 7ης Νοεμβρίου 1991, για τις στατιστικές των συναλλαγών αγαθών μεταξύ κρατών μελών(1), όπως τροποποιήθηκε τελευταία από τον κανονισμό (ΕΚ) αριθ. 1624/2000 του Ευρωπαϊκού Κοινοβουλίου και του Συμβουλίου(2), και ιδίως το άρθρο 30,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(3), όπως τροποποιήθηκε τελευταία από τον κανονισμό (ΕΚ) αριθ. 969/2002 της Επιτροπής(4), επιτρέπει στα κράτη μέλη να χρησιμοποιούν στατιστικές υποδιαιρέσεις που ανταποκρίνονται στις οικείες εθνικές ανάγκες, εφόσον οι εν λόγω εθνικές ανάγκες δεν μπορούν να καλυφθούν σε κοινοτικό επίπεδο.
(2) Ο κανονισμός (ΕΚ) αριθ. 1901/2000, της Επιτροπής(5), όπως τροποποιήθηκε από τον κανονισμό (ΕΚ) αριθ. 2150/2001(6), επιτρέπει στα κράτη μέλη που το επιθυμούν, να συλλέγουν λεπτομερέστερα στοιχεία από εκείνα που προκύπτουν από την εφαρμογή της συνδυασμένης ονοματολογίας, υπό τον όρο ότι δίδεται στον υπόχρεο παροχής στατιστικών πληροφοριών η ευχέρεια να παρέχει τα εν λόγω στοιχεία είτε σύμφωνα με τη συνδυασμένη ονοματολογία είτε σύμφωνα με συμπληρωματικές υποδιαιρέσεις.
(3) Ορισμένα κράτη μέλη ενδέχεται να κριθεί απαραίτητο να συλλέγουν λεπτομερέστερα στοιχεία από εκείνα που προκύπτουν από την εφαρμογή της συνδυασμένης ονοματολογίας σε υποχρεωτική βάση, και κατά τον τρόπο αυτό να αποκτούν πληρέστερες πληροφορίες σε τομείς εθνικού ενδιαφέροντος.
(4) Η εισαγωγή παρόμοιας ελαστικότητας αποσκοπεί στην κάλυψη ειδικών αναγκών που εκφράζονται σε εθνικό επίπεδο χωρίς να επηρεάζεται συστηματικά η συνδυασμένη ονοματολογία. Με ένα παρόμοιο μέτρο επιτυγχάνεται η ελάφρυνση του συνολικού φόρτου που βαρύνει τους ενδοκοινοτικούς φορείς, με τη συγκέντρωση της υποχρέωσης υποβολής στατιστικών σε εθνικό επίπεδο και την απαλλαγή από την υποχρέωση αυτή των αρμόδιων φορέων των υπόλοιπων κρατών μελών.
(5) Έχει ιδιαίτερη σημασία να δίνεται η ευχέρεια στα κράτη μέλη να εφαρμόζουν μία παρόμοια συλλογή στατιστικών πληροφοριών και, ενδεχομένως, να καθορίζουν τις λεπτομέρειες εφαρμογής της.
(6) Κατά συνέπεια, ο κανονισμός (ΕΚ) αριθ. 1901/2000 πρέπει να τροποποιηθεί.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικών για τις ανταλλαγές αγαθών μεταξύ κρατών μελών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 47 του κανονισμού (ΕΚ) αριθ. 1901/2000, το πρώτο εδάφιο αντικαθίσταται από το ακόλουθο κείμενο: "Τα κράτη μέλη που επιθυμούν να έχουν στη διάθεσή τους στοιχεία λεπτομερέστερα από εκείνα που προκύπτουν από την εφαρμογή του άρθρου 21 του βασικού κανονισμού μπορούν, κατά παρέκκλιση από τον εν λόγω άρθρο, να οργανώνουν τη συλλογή των εν λόγω στοιχείων."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Οκτωβρίου 2002.

Labels: 3
19